## Carlos Mazón: “La llei de senyes d’identitat de la Comunitat Valenciana inclourà una referència al cooperativisme valencià”

*** Posa de manifest “l’orgull i exemple del model cooperatiu de la Comunitat”
* El cap del Consell felicita els guardonats en la XV edició d’estos premis**

**València.**

El president de la Generalitat, Carlos Mazón, ha avançat que la Llei de senyes d’identitat de la Comunitat Valenciana que està elaborant el Consell “inclourà una referència al cooperativisme valencià”.

Així ho ha assenyalat durant l’acte de lliurament dels XV Premis Pepe Miquel que concedix la Confederació de Cooperatives de la Comunitat Valenciana (Concoval) i en el qual han participat l’alcaldessa de València, María José Catalá, i el conseller d’Educació, Universitats i Ocupació, José Antonio Rovira.

Durant la seua intervenció, Carlos Mazón ha manifestat “l’orgull i exemple del model cooperatiu de la Comunitat” i ha fet referència a la pròxima Llei de senyes d’identitat que “protegirà i promocionarà la nostra música, llengua, tradicions, festes i cultura”.

En eixe sentit, ha emfatitzat que esta llei “ha de parlar de les nostres arrels i del que ens caracteritza com a valencians, alacantins i castellonencs” i ha assenyalat que “estarà incompleta si no fa referència com a senya d’identitat del poble valencià al com ens relacionem, al cooperativisme del nostre territori”.

Així mateix, ha felicitat els guardonats en la XV Premis Pepe Miquel que en esta edició han reconegut la trajectòria cooperativa de Juan Antonio Pedreño, president de la Confederació Empresarial Espanyola de l’Economia Social (CEPES), i À Punt Media amb el premi a la comunicació responsable.

Fecha: 18/04/2024